Javaslat A TANÁCS HATÁROZATA az Európai Unió és Ukrajna közötti, a vízumok kiadásának megkönnyítéséről szóló megállapodással létrehozott vegyes bizottság határozatával kapcsolatos, a megállapodás végrehajtására vonatkozó közös iránymutatások elfogadása tekintetében képviselt uniós álláspont meghatározásáról /* COM/2014/0679 final - 2014/0315 (NLE) */





INDOKOLÁS 1. A JAVASLAT HÁTTERE Az Európai Unió és Ukrajna közötti, a vízumok kiadásának megkönnyítéséről szóló megállapodás 2008. január 1-jén lépett hatályba. A viszonosságon alapuló megállapodás meghatározta a jogilag kötelező erejű jogokat és kötelezettségeket az ukrán állampolgárok számára történő vízumkiadás megkönnyítése céljából. E megállapodás 12. cikke létrehozott egy vegyes bizottságot, amelynek feladata a megállapodás végrehajtásának felügyelete. A vegyes bizottság közös iránymutatás elfogadását látta szükségesnek annak biztosítása érdekében, hogy a tagállami konzulátusok között teljes körűen harmonizált legyen a vízumkönnyítési megállapodás végrehajtása. Az iránymutatás másik célja, hogy segítségével tisztázható legyen a megállapodás rendelkezései, valamint a szerződő feleknek a megállapodás által nem szabályozott vízumkérdésekre továbbra is vonatkozó rendelkezései közötti kapcsolat. A vegyes bizottság 2009. november 25-i, 1/2009 sz. határozatával fogadott el ilyen iránymutatásokat. Ezek az iránymutatások nem képezik a megállapodás részét és ezért jogilag nem kötelező erejűek. Ugyanakkor határozottan javallott, hogy a diplomáciai és konzuli alkalmazottak következetesen kövessék ezeket a megállapodás rendelkezéseinek alkalmazása során. Az Európai Unió és Ukrajna közötti, a vízumok kiadásának megkönnyítéséről szóló módosított megállapodás 2013. július 1-jei hatálybalépését követően az iránymutatásokat megfelelően módosítani kellett. Az iránymutatásokat hozzáigazították a módosított megállapodáshoz, amely új rendelkezéseket tartalmaz az ukrán állampolgárok számára a schengeni övezetben 180 napos időszakonként legfeljebb 90 napra tervezett tartózkodás céljából kiadott vízumok kiadási eljárásának további megkönnyítésére. Az iránymutatások továbbá összhangban vannak a közös vízumpolitika területén született új uniós jogalkotással is, például a Vízumkódexszel. Ezért a jelenleg hatályos, vízumpolitikai uniós vívmányokat is tükrözik. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A tanácsi határozatra vonatkozó jelen javaslat mellékletéhez csatolt iránymutatások a tagállamokkal a vízummunkacsoport keretében (2013. december 12-én, 2014. január 10-én, február 20-án és április 15-én) folytatott konzultációk eredményei. A Bizottság több alkalommal egyeztetett az illetékes ukrán hatóságokkal ezen iránymutatásokról, ideértve a 2014. május 14-i vegyes bizottsági ülést is. 3. A JAVASLAT JOGI ELEMEI A jelen javaslat alapján a Bizottság vegyes bizottságba delegált képviselőjének adott felhatalmazás szerint elfogadásra kerülő iránymutatások a tagállamokra nézve nem kötelező erejűek. Ezek az iránymutatások részletesen kifejtik az EU és Ukrajna közötti módosított vízumkönnyítési megállapodást végrehajtó személyek számára a megállapodás rendelkezéseit és iránymutatást adnak alkalmazásukról. Az iránymutatások figyelembe veszik a Vízumkódex és más, az uniós vízumpolitika területén meglévő jogszabályok rendelkezéseit annak biztosítása érdekében, hogy a tagállamok konzuli képviseletei a vízumokkal kapcsolatban megvalósult minden uniós vívmánnyal összhangban cselekedjenek, amikor a vízumkönnyítési megállapodást végrehajtják. A megállapodás rendelkezései elsőbbséget élveznek a Vízumkódex rendelkezéseivel szemben azon kérdésekben, amelyeket mindkettő szabályozza. 4. PÉNZÜGYI ÉS KÖLTSÉGVETÉSI HATÁS E javaslatnak nincsenek az EU költségvetését érintő vonzatai. 2014/0315 (NLE) Javaslat A TANÁCS HATÁROZATA az Európai Unió és Ukrajna közötti, a vízumok kiadásának megkönnyítéséről szóló megállapodással létrehozott vegyes bizottság határozatával kapcsolatos, a megállapodás végrehajtására vonatkozó közös iránymutatások elfogadása tekintetében képviselt uniós álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 218. cikke (9) bekezdésére, mivel: (1) Az Európai Unió és Ukrajna közötti, a vízumok kiadásának megkönnyítéséről szóló megállapodás[1] (a továbbiakban: a vízumkönnyítési megállapodás) 12. cikke egy vegyes bizottságot állít fel, és arról rendelkezik, hogy a vegyes bizottság különösen a megállapodás végrehajtását kövesse nyomon. (2) E feladat keretében a vegyes bizottság közös iránymutatás elfogadását látta szükségesnek annak biztosítása érdekében, hogy a tagállami konzulátusok között teljes körűen harmonizált legyen a vízumkönnyítési megállapodás végrehajtása. Az iránymutatás másik célja, hogy segítségével tisztázható legyen a megállapodás rendelkezései, valamint a szerződő feleknek a megállapodás által nem szabályozott vízumkérdésekre továbbra is vonatkozó rendelkezései közötti kapcsolat. (3) A vegyes bizottság 2009. november 25-i, 1/2009 sz. határozatával már elfogadott ilyen iránymutatásokat. Ezeket az iránymutatásokat a módosított vízumkönnyítési megállapodás új rendelkezéseihez, valamint az Unió vízumpolitikára vonatkozó belső jogában bekövetkezett változásokhoz kell igazítani. Az egyértelműség érdekében indokolt, hogy ezen iránymutatások helyébe újak lépjenek. (4) Az Európai Unió és Ukrajna közötti, a vízumok kiadásának megkönnyítéséről szóló, módosító megállapodás[2] 2013. július 1-jén hatályba lépett. (5) A 810/2009/EK európai parlamenti és tanácsi rendelet[3] 2010. április 5-én hatályba lépett, és meghatározta a tagállamok területén való átutazásra vagy bármely 180 napos időszakon belül 90 napot meg nem haladó, tervezett tartózkodásra jogosító vízumok kiadására vonatkozó eljárásokat és feltételeket. (6) Meg kell határozni a vegyes bizottságban a közös iránymutatások elfogadása tekintetében képviselendő álláspontot. ELFOGADTA EZT A HATÁROZATOT: Egyetlen cikk Az Európai Unió és Ukrajna közötti, a vízumok kiadásának megkönnyítéséről szóló megállapodás 12. cikke által létrehozott vegyes bizottságban a megállapodás végrehajtására vonatkozó közös iránymutatások elfogadásával kapcsolatosan az Európai Unió által képviselendő álláspont a jelen határozathoz csatolt mellékletben szereplő vegyes bizottsági határozattervezeten alapul. Kelt Brüsszelben, a Tanács részéről az elnök [1] HL L 332., 2007.11.29., 68. o. [2] HL L 168., 2013.6.20., 11. o. [3] Az Európai Parlament és a Tanács 2009. július 13-i 810/2009/EK rendelete a Közösségi Vízumkódex létrehozásáról (HL L 243., 2009.9.15., 1. o.). MELLÉKLET a következőhöz: A TANÁCS HATÁROZATA az Európai Unió és Ukrajna közötti, a vízumok kiadásának megkönnyítéséről szóló megállapodással létrehozott vegyes bizottságnak a megállapodás végrehajtására vonatkozó közös iránymutatások elfogadásával kapcsolatosan az Európai Unió által képviselt álláspont meghatározásáról TERVEZET AZ EURÓPAI UNIÓ ÉS UKRAJNA KÖZÖTT A VÍZUMOK KIADÁSÁNAK MEGKÖNNYÍTÉSÉRŐL SZÓLÓ MEGÁLLAPODÁSSAL LÉTREHOZOTT VEGYES BIZOTTSÁG …/2014 SZ. HATÁROZATA [2014. ...] a megállapodás végrehajtására vonatkozó közös iránymutatások elfogadásáról (…/…/…) A BIZOTTSÁG, tekintettel az Európai Unió és Ukrajna közötti, a vízumok kiadásának megkönnyítéséről szóló megállapodásra (a továbbiakban: a megállapodás) és különösen annak 12. cikkére, mivel e megállapodás 2008. január 1-jén hatályba lépett, A KÖVETKEZŐKÉPPEN HATÁROZOTT: 1. cikk Az Európai Unió és Ukrajna közötti, a vízumok kiadásának megkönnyítéséről szóló megállapodás végrehajtására vonatkozó közös iránymutatások a jelen határozat mellékletében szerepelnek. 2. cikk A vegyes bizottság 1/2009 sz. határozata hatályát veszti. MELLÉKLET KÖZÖS IRÁNYMUTATÁSOK AZ EURÓPAI UNIÓ ÉS UKRAJNA KÖZÖTTI, A VÍZUMOK KIADÁSÁNAK MEGKÖNNYÍTÉSÉRŐL SZÓLÓ MEGÁLLAPODÁS VÉGREHAJTÁSÁRA Az Európai Unió és Ukrajna közötti, a vízumok kiadásának megkönnyítéséről szóló, 2008. január 1-jén hatályba lépett és az Európai Unió és Ukrajna közötti, 2012. július 23-i megállapodással 2013. július 1-jei hatálybalépéssel módosított megállapodás (a továbbiakban: a megállapodás) célja, hogy viszonosság alapján megkönnyítse az Ukrajna állampolgárai számára történő vízumkiadást a 180 napos időszakonként 90 napot meg nem haladó tervezett tartózkodás esetében. A megállapodás viszonosság alapján rögzíti a jogilag kötelező érvényű jogokat és kötelezettségeket az ukrán állampolgárok számára történő vízumkiadási eljárások egyszerűsítése céljából. A megállapodással létrehozott vegyes bizottság által elfogadott jelen irányelvek célja annak biztosítása, hogy a tagállami diplomáciai és konzuli képviseletek megfelelően és harmonizált módon hajtsák végre a megállapodás rendelkezéseit. Ezek az iránymutatások nem képezik a megállapodás részét, ezért jogilag nem kötelező erejűek. Ugyanakkor határozottan ajánlott a diplomáciai és konzulátusi alkalmazottak számára, hogy a megállapodás rendelkezéseinek végrehajtása során következetesen vegyék figyelembe az iránymutatásokat. Az iránymutatásokat olyan élő dokumentumnak szánták, amelyet a megállapodás 12. cikke által létrehozott vegyes bizottság hatáskörében a megállapodás végrehajtási tapasztalatainak fényében rendszeresen naprakésszé kell tenni. A vegyes bizottság által 2009. november 25-én elfogadott iránymutatásokat, az Európai Közösség és Ukrajna közötti, a vízumok kiadásának megkönnyítéséről szóló, az Európai Unió és Ukrajna közötti megállapodás módosításáról szóló megállapodáshoz és az új uniós jogalkotáshoz (például a Vízumkódexhez) igazították. I. ÁLTALÁNOS KÉRDÉSEK 1.1. Cél és hatály A megállapodás 1. cikke leszögezi, hogy: „E megállapodás célja, hogy megkönnyítse az Ukrajna állampolgárai számára történő vízumkiadást a 180 napos időszakonként 90 napot meg nem haladó tervezett tartózkodás esetében.” A megállapodás minden, rövid távú tartózkodásra jogosító vízumot kérelmező ukrán állampolgárra vonatkozik, a lakhelyük szerinti országtól függetlenül. A megállapodás 1. cikkének (2) bekezdése leszögezi, hogy: „Ukrajna csak az összes tagállam állampolgárai vagy az összes tagállam állampolgárainak bizonyos kategóriái számára vezetheti be ismét a vízumkötelezettséget, egyes tagállamok állampolgárai vagy egyes tagállamok állampolgárainak bizonyos kategóriái számára nem. Amennyiben Ukrajna az uniós polgárok, illetve ezek egyes kategóriái számára ismét bevezeti a vízumkötelezettséget, úgy a megállapodás által az ukrán állampolgároknak nyújtott ugyanazon könnyítések alkalmazandók automatikusan kölcsönösségi alapon az érintett uniós polgárokra is.” Az ukrán kormány döntéseinek értelmében 2005. május 1-jétől, illetve 2008. január 1-jétől minden uniós polgár mentesül a vízumkötelezettség alól, ha 90 napot meg nem haladó időtartamra utazik Ukrajnába, vagy Ukrajna területén átutazik. Ez a rendelkezés nincs hatással az ukrán kormány e döntések megváltoztatására vonatkozó jogára. 1.2. A megállapodás hatálya A megállapodás 2. cikke leszögezi, hogy: „1. Az e megállapodásban előírt vízumkönnyítések csak annyiban alkalmazandók Ukrajna állampolgáraira, amennyiben ezek az Európai Unió vagy a tagállamok törvényei és rendeletei, e megállapodás vagy egyéb nemzetközi megállapodások alapján nem mentesülnek a vízumkötelezettség alól. 2. Az e megállapodás rendelkezései által nem szabályozott kérdésekre – úgymint a vízumkiadás megtagadása, az úti okmányok elismerése, a megélhetéshez szükséges anyagi fedezet bizonyítása, a beléptetés megtagadása és a kiutasítási intézkedések – Ukrajna vagy a tagállamok nemzeti joga, illetve az európai uniós jog alkalmazandó.” A 10. cikk sérelme nélkül (amely a diplomata-útlevéllel és biometrikus szolgálati útlevéllel rendelkező ukrán állampolgárok vízumkötelezettség alóli mentesüléséről rendelkezik) a megállapodás nem hat ki a vízumkötelezettségről és vízumkötelezettség alóli mentesülésről rendelkező meglévő szabályokra. Például az 539/2001/EK tanácsi rendelet 4. cikke lehetővé teszi a tagállamoknak, hogy más kategóriák között például mentesítse a vízumkötelezettség alól a polgári légi és tengeri személyzetet. Az e megállapodás által nem szabályozott kérdésekre – úgymint a vízumkiadás megtagadása, az úti okmányok elismerése, a megélhetéshez szükséges anyagi fedezet bizonyítása, a belépés megtagadása és a kiutasítási intézkedések – a schengeni jog, illetve adott esetben a nemzeti jog alkalmazandó. Ez vonatkozik a vízumkérelem feldolgozására hatáskörrel rendelkező schengeni tagállamot meghatározó schengeni szabályokra is. Ezért egy ukrán állampolgár továbbra is az utazása elsődleges céljának minősülő tagállam konzulátusán kérvényezzen vízumot; ha nincs elsődleges célország, akkor a schengeni térségbe történő első beutazás szerinti tagállam konzulátusán kérvényezze. Még ha a megállapodásban rögzített feltételeknek teljesülnek is – például ha a 4. cikkben rögzített kategóriákra nézve az utazás célját igazoló dokumentumokat benyújtotta a vízum kérelmezője –, a vízum kibocsátása akkor is megtagadható, ha a Schengeni Határ-ellenőrzési Kódex 5. cikkében lefektetett feltételek nem teljesülnek, vagyis az érintett személy nem rendelkezik érvényes úti okmánnyal, a SIS-ben beléptetési figyelmeztető jelzést adtak ki, az érintett személyt úgy tekintik, hogy a közrendet, belső biztonságot veszélyezteti stb. A Vízumkódex vízumkibocsátással kapcsolatos, a vízumkibocsátás rugalmasságát biztosító más lehetőségei továbbra is érvényesek. Például a legfeljebb öt évig érvényes, többszöri belépésre jogosító vízumok az 5. cikkben felsorolt személyek kategóriáin kívüli más kategóriákra nézve is kibocsáthatók, ha a Vízumkódexben szereplő feltételek teljesülnek (vö. a Vízumkódex 24. cikkének (2) bekezdése). Azonos módon a Vízumkódexben szereplő, a vízumdíj elengedhető vagy csökkenthető összegére vonatkozó rendelkezések is tovább alkalmazandók (vö. alább II.2.1.1.). 1.3. A megállapodás hatálya alá eső vízumok típusai A megállapodás 3. cikkének d) pontja a „vízumot” a következőképpen határozza meg: „egy tagállam által kiadott olyan engedély vagy egy tagállam által hozott olyan határozat, amely az alábbi célból szükséges: – az adott tagállamba vagy több tagállamba összesen legfeljebb 90 napra tervezett tartózkodás céljából történő belépés, – az adott tagállam vagy több tagállam területére átutazás céljából történő belépés;” A megállapodás hatálya alá az alábbi típusú vízumok tartoznak: – C vízumok (rövid távú tartózkodásra jogosító vízumok). A megállapodás által biztosított könnyítések mind a tagállamok egész területére érvényes egységes vízumokra, mind pedig a korlátozott területi érvényességű vízumokra vonatkoznak. 1.4. A vízum által lehetővé tett tartózkodás időtartamának kiszámítása, és különösen a hat hónapos időszak meghatározásának kérdése A Schengeni Határ-ellenőrzési Kódex közelmúltbeli módosítása újra meghatározta a rövid távú tartózkodás fogalmát. A jelenlegi meghatározás a következő: „bármely 180 napos időszakban – a legutolsó 180 napos időszakot a tartózkodás minden egyes napjának tekintetében figyelembe véve – 90 nap”. A beutazás napja a tagállamok területén való tartózkodás első napja, a kiutazás napja pedig a tagállamok területén való tartózkodás utolsó napja. A „bármilyen” kifejezés „folyamatosan aktualizált” 180 napos referencia-időszak alkalmazására utal, a tartózkodás minden napján a megelőző 180 napos időszakra tekint vissza annak ellenőrzése céljából, hogy továbbra is teljesül-e a 180 naponkénti 90 napra vonatkozó követelmény. Tehát megszakítás nélküli 90 napos távollét esetén további 90 napos tartózkodásra van lehetőség. A meghatározás 2013. október 18-án lépett hatályba. Az online számológép a következő elérhetőségen található: http://ec.europa.eu/dgs/home-affairs/what-we-do/policies/borders-and-visas/border-crossing/index_en.htm Az új meghatározás alapján példák a tartózkodás kiszámítására: Egy 1 évre szóló (2014. április 18. – 2015. április 17.), többszöri beutazásra jogosító vízummal rendelkező személy 2014. április 19-én utazik be első ízben 3 napos tartózkodás céljából. Ezt követően 2014. június 18-án ismét beutazik 86 napos tartózkodás céljából. Mi a helyzet a konkrét dátumokkal? Mikor utazhat be ismét az említett személy? 2014. szeptember 11-én: Az utolsó 180 nap (2014. március 16. – 2014. szeptember 11.) során az említett személy 3 napot 2014. április 19–21.) plusz 86 napot (2014. június 18 – 2014. szeptember 11.) tartózkodott = 89 nap = Nem került sor a tartózkodási idő túllépésére. A személy még 1 napot tartózkodhat a tagállamok területén. 2014. október 16-tól: Az említett személy beutazhat további 3 napos tartózkodás céljából (2014. október 16-án a 2014. április 19-i tartózkodás irrelevánssá válik, mivel kívül esik a 180 napos időszakon; 2014. október 17-én a 2014. április 20-i tartózkodás irrelevánssá válik, mivel kívül esik a 180 napos időszakon; stb.). 2014. december 15-től: Az említett személy beutazhat további 86 napos tartózkodás céljából (2014. december 15-én a 2014. június 18-i tartózkodás irrelevánssá válik, mivel kívül esik a 180 napos időszakon; 2014. december 16-án a 2014. június 19-i tartózkodás irrelevánssá válik, mivel kívül esik a 180 napos időszakon; stb.). 1.5. A schengeni vívmányokat még nem teljes körűen alkalmazó tagállamokat, az EU közös vízumpolitikájában részt nem vevő tagállamokat és a társult országokat illető helyzet Az EU-hoz 2004-ben (Ciprus, Észtország, Magyarország, Lettország, Litvánia, Málta, Lengyelország, Szlovákia, Szlovénia és a Cseh Köztársaság), 2007-ben (Bulgária és Románia) és 2013-ban (Horvátország) csatlakozott tagállamokat hatálybalépésétől kezdve köti ez a megállapodás. Csak Ciprus, Románia, Bulgária és Horvátország nem hajtotta még teljesen végre a schengeni vívmányokat. Ezek az országok saját területükre korlátozott érvényességű nemzeti vízumokat bocsátanak ki továbbra is. Amikor ezek a tagállamok teljes körűen végrehajtják a schengeni vívmányokat, továbbra is alkalmazni fogják a megállapodást. A nemzeti jog változatlanul minden, a megállapodás által nem fedezett kérdésre alkalmazandó a schengeni vívmányok e tagállamok által történő teljes körű végrehajtásáig. Attól az időponttól kezdve a schengeni szabályok/nemzeti szabályok alkalmazandók majd a megállapodás által nem szabályozott kérdésekre. Bulgária, Horvátország, Ciprus és Románia felhatalmazást kapott arra, hogy saját területén elismerje a schengeni tagállamok és a társult országok által kibocsátott tartózkodási engedélyeket, D-vízumokat és rövid távú tartózkodásra jogosító vízumokat. A Schengeni Megállapodás végrehajtásáról szóló egyezmény 21. cikke szerint minden schengeni tagállamnak el kell ismernie a másik tagállam által kibocsátott hosszú távú tartózkodásra jogosító vízumokat és tartózkodási engedélyeket, amelyek egymás területén rövid távú tartózkodásra jogosítanak. A schengeni tagállamok elfogadják a társult országok által kibocsátott tartózkodási engedélyeket, D-vízumokat és rövid távú tartózkodásra jogosító vízumokat a belépéshez és rövid távú tartózkodáshoz, és fordítva. A megállapodás nem vonatkozik az Egyesült Királyságra, Írországra és Dániába, de közös nyilatkozatokat tartalmaz annak kívánatosságára nézve, hogy e tagállamok kétoldalú vízumkönnyítési megállapodásokat kössenek Ukrajnával. A Dánia és Ukrajna közötti kétoldalú vízumkönnyítési megállapodás 2009. március 1-jén lépett hatályba. Ukrajna és az Egyesült Királyság, illetve Írország között nem került sor vízumkönnyítésről szóló tárgyalásokra. Bár schengeni társult országok, a megállapodás nem vonatkozik Norvégiára, Svájcra, Liechtensteinre és Izlandra, de közös nyilatkozatokat tartalmaz annak kívánatosságára nézve, hogy e tagállamok kétoldalú vízumkönnyítési megállapodásokat kössenek Ukrajnával. Norvégia 2008. február 13-án kétoldalú vízumkönnyítési megállapodást írt alá. Ez a megállapodás 2011. szeptember 1-jén lépett hatályba. Svájc 2011. novemberében zárta le a kétoldalú vízumkönnyítési megállapodásról szóló tárgyalásokat. Izland jelezte, hogy megkezdődtek a tárgyalások Ukrajnával. 1.6. Az európai uniós megállapodás / kétoldalú megállapodások A megállapodás 13. cikkének (1) bekezdése leszögezi, hogy „(1) E megállapodás – hatálybalépésétől kezdve – elsőbbséget élvez bármely olyan, az egyes tagállamok és Ukrajna közötti két- vagy többoldalú megállapodásokkal vagy egyezményekkel szemben, amennyiben ez utóbbi megállapodások vagy egyezmények rendelkezései e megállapodásban tárgyalt kérdéseket érintenek.” A megállapodás hatálybalépésének napjától a tagállamok és Ukrajna között fennálló kétoldalú megállapodásoknak a vízumkönnyítési megállapodás által rendezett kérdésekre vonatkozó rendelkezései nem alkalmazandók. Az uniós joggal összhangban a tagállamoknak meg kell tenniük a szükséges intézkedéseket a kétoldalú megállapodásaik és az európai uniós megállapodás közötti összeférhetetlenségek megszüntetése érdekében. Ugyanakkor a megállapodás 13. cikkének (2) bekezdése leszögezi, hogy: „(2) Továbbra is érvényben maradnak az egyes tagállamok és Ukrajna között ezen megállapodás hatálybalépését megelőzően kötött két- vagy többoldalú megállapodások vagy egyezmények azon rendelkezései, amelyek a nem biometrikus szolgálati útlevéllel rendelkező személyek vízumkötelezettség alóli mentességére vonatkoznak, nem érintve az érintett tagállamok vagy Ukrajna azon jogát, hogy ezeket a kétoldalú megállapodásokat vagy egyezményeket felmondja vagy felfüggessze.” A következő tagállamok kötöttek kétoldalú megállapodást Ukrajnával a szolgálati útlevéllel rendelkező személyek vízumkötelezettség alóli mentességére vonatkozóan: Bulgária, Horvátország, Ciprus, Lettország, Litvánia, Magyarország, Lengyelország, Románia és Szlovákia. A 13. cikk (1) bekezdésével összhangban, amennyiben ezek a megállapodások a biometrikus szolgálati útlevéllel rendelkező személyekre is vonatkoznak, a megállapodás 10. cikkének (2) bekezdése elsőbbséget élvez e megállapodásokkal szemben. A 13. cikk (2) bekezdésével összhangban ezek a megállapodások – amelyeket a módosított megállapodás hatálybalépése előtt kötöttek – továbbra is alkalmazandók a nem biometrikus szolgálati útlevéllel rendelkező személyekre, az érintett tagállamok vagy Ukrajna azon jogának sérelme nélkül, hogy ezeket a kétoldalú megállapodásokat vagy intézkedéseket felmondják vagy felfüggesszék. Az adott tagállam által a nem biometrikus szolgálati útlevéllel rendelkező személyek vízumkötelezettség alóli mentesítése csak e tagállam területén való utazásra alkalmazandó, a más schengeni tagállamokba történő utazásra nem. Ha egy tagállam Ukrajnával olyan kétoldalú megállapodást vagy intézkedést kötött, amely az európai uniós megállapodás által nem fedezett kérdésekre vonatkozik, ez a kivétel az uniós vízumkönnyítési megállapodás hatálybalépését követően továbbra is alkalmazandó. 1.7. Az Európai Közösség nyilatkozata a vízumkérelmezők információkhoz való hozzáféréséről, a rövid távú tartózkodásra jogosító vízumok kiadására vonatkozó eljárásokkal kapcsolatos információk összehangolásáról, valamint az ilyen vízumok kérelmezésekor benyújtandó dokumentumokról A kezdeti megállapodáshoz mellékelt ezen európai közösség nyilatkozattal összhangban tervezet készült a vízumkérelmezőknek a tagállamok diplomáciai és konzuli képviseleteihez való hozzáférésére, a vízumkiadási eljárásokra és feltételekre, valamint a kibocsátott vízumok érvényességére vonatkozó általános alapinformációkról, hogy biztosítsák a kérelmezők egységes és koherens tájékoztatását. Ez az információ elérhető az EU Ukrajnai Küldöttsége honlapján: http://eeas.europa.eu/delegations/ukraine/index_en.htm A diplomáciai és konzuli képviseletek ezt az információt kötelesek széles körben terjeszteni (hirdetőtáblákon, szóróanyagokban, honlapokon stb.), továbbá kötelesek a vízumok kibocsátásának feltételeiről, a tagállamok ukrajnai képviseletéről és az előírt igazoló dokumentumok harmonizált uniós listájáról is pontos információkat terjeszteni. II. AZ EGYES RENDELKEZÉSEKRE VONATKOZÓ IRÁNYMUTATÁSOK 2.1. A valamennyi vízumkérelmezőre vonatkozó szabályok Fontos megjegyzés: A vízumkérelmek feldolgozásának díjára vonatkozó, alább említett könnyítések, a vízumkérelmek feldolgozási eljárásának időtartama, az elveszett vagy ellopott okmányok esetében a távozás, valamint a vízum kivételes körülmények között történő meghosszabbítása minden ukrán vízumkérelmezőre és vízummal rendelkező személyre vonatkozik. 2.1.1. A vízumkérelmek feldolgozásának díja A megállapodás 6. cikkének (1) bekezdése leszögezi, hogy: „Az ukrán állampolgárok vízumkérelmei feldolgozásának díja 35 EUR. A fenti összeg a 14. cikk (4) bekezdése szerinti eljárással összhangban felülvizsgálható.” A 6. cikk (1) bekezdésével összhangban a vízumkérelmek feldolgozásának díja 35 EUR. Ez a díj alkalmazandó minden ukrán vízumkérelmezőre (ideértve a turistákat is), és a rövid távú tartózkodásra jogosító vízumokat érinti, a belépések számától függetlenül. Ez a díj a külső határokon benyújtott vízumkérelmekre is vonatkozik. A megállapodás 6. cikkének (2) bekezdése leszögezi, hogy: „Amennyiben Ukrajna az uniós polgárok számára ismét bevezeti a vízumkötelezettséget, az Ukrajna által kiszabott díj nem haladhatja meg a 35 EUR-t, illetve a megállapított összeget, amennyiben a díjat a 14. cikk (4) bekezdése szerinti eljárással összhangban felülvizsgálták.” A megállapodás 6. cikkének (3) bekezdése leszögezi, hogy: „A tagállamok a vízumkérelmek feldolgozásáért 70 EUR összegű díjat számítanak fel az olyan vízumok feldolgozásáért, amelyek esetében a vízumkérelmező a lakhelye és a kérelem benyújtásának helye közötti távolság alapján kérte, hogy a kérelemre vonatkozó döntést a kérelem benyújtásának időpontjától számított három napon belül hozzák meg, és a konzulátus beleegyezett, hogy három napon belül döntést hoz.” 70 EUR összegű díjat számítanak fel az olyan vízumkérelmek feldolgozásáért, amelyek esetében a vízumkérelmet és az igazoló dokumentumokat benyújtó vízumkérelmező olyan területen („oblaszt”) lakik, ahol a tervezett úti cél szerinti tagállam nem rendelkezik konzuli képviselettel (ha ezen a területen nincs konzulátus, sem vízumközpont, sem azon tagállamok konzulátusa, amelyek képviseleti megállapodást kötöttek a tervezett úti cél szerinti tagállammal), és ha a diplomáciai vagy konzuli képviselet hozzájárult a vízumkérelem három napon belüli elbírálásához. A vízumkérelmező lakóhelyére vonatkozó bizonyítékot a vízumkérdőívben kell megadni. Főszabály szerint a 6. cikk (3) bekezdésének célja a vízum iránti kérelem megkönnyítése a konzulátustól nagy távolságra élő kérelmezők számára. Ha hosszú út megtételére lenne szükség a vízumkérelem benyújtásához, a cél a gyors kibocsátás, így a kérelmező anélkül kaphatja meg a vízumot, hogy még egy alkalommal meg kellene tennie ugyanezt a hosszú utat. A fenti okokból azon esetekben, amikor az adott diplomáciai vagy konzuli képviseleten a vízumkérelem feldolgozásának „szokásos” ideje 3 vagy több nap, a szokásos 35 EUR vízumdíjat kell kiszabni. Az olyan diplomáciai és konzuli képviseletek esetében, ahol időpont-egyeztetési rendszer van, az időpontkéréshez szükséges idő nem számít bele a feldolgozási időbe (lásd még a 2.1.2. pontot) A megállapodás 6. cikkének (4) bekezdése leszögezi, hogy: „(4) Az (5) bekezdés sérelme nélkül a személyek alábbi kategóriái mentesülnek a vízumkérelem feldolgozásának díja alól: a) Ukrajnának a tagállamok területén jogszerűen tartózkodó állampolgárainak közeli hozzátartozói – házastársak, gyermekek (beleértve az örökbefogadottakat is), szülők (beleértve a gyámot is), nagyszülők és unokák vagy pedig az Európai Uniónak az állampolgárságuk szerinti tagállam területén tartózkodó polgárai;” Ez a bekezdés szabályozza az ukrán közeli hozzátartozók tagállamokba történő utazásait a tagállamok területén jogszerűen tartózkodó ukrán állampolgárok vagy az Európai Unió azon polgárainak meglátogatására, akik a saját tagállamuk területén élnek. Az olyan ukrán vízumkérelmezők, akik egy uniós polgár családtagjai a 2004. április 29-i 2004/38/EK irányelv 5. cikkének (2) bekezdése értelmében, ingyenes vízumra jogosultak, gyorsított eljárás alapján a lehető leghamarabb. „b) hivatalos küldöttségek azon tagjai, akik Ukrajnához címzett hivatalos meghívást követően valamely tagállam területén értekezleteken, konzultációkon, tárgyalásokon vagy csereprogramokban, valamint kormányközi szervezetek által tartott eseményeken vesznek részt; c) a nemzeti kormány vagy helyi önkormányzatok tagjai, parlamenti képviselők, az alkotmánybíróság és a legfelsőbb bíróság tagjai, amennyiben e megállapodás alapján nem mentesülnek a vízumkötelezettség alól; d) tanulók, diákok, posztgraduális hallgatók és kísérőtanárok, akik tanulmányok vagy képzés céljából utaznak; e) fogyatékkal élő személyek és szükség esetén kísérőik;” (Megjegyzés: a díj alóli mentességhez bizonyítékot kell szolgáltatni arra nézve, hogy mindkét vízumkérelmező e kategóriába esik.) „f) olyan személyek, akik dokumentumokkal igazolják humanitárius okokból történő utazásuk szükségességét, beleértve a sürgős egészségügyi ellátásban való részesülést és az ilyen személyt kísérő személyt, közeli hozzátartozó temetésén való részvételt vagy súlyosan beteg közeli hozzátartozó látogatását; g) nemzetközi sportesemények résztvevői és kísérőik;” (Megjegyzés: a kísérő személyek csak akkor tartoznak ide, ha szakmai minőségben kísérnek; a szurkolók nem minősülnek kísérő személyeknek.) „h) tudományos, kulturális és művészeti tevékenységekben – beleértve az egyetemi és egyéb csereprogramokat is – részt vevő személyek; i) testvérvárosok és más települési önkormányzatok által szervezett hivatalos csereprogramok résztvevői; j) újságírók és az őket szakmai minőségben kísérő technikai személyzet;” (Megjegyzés: a 4. cikk (1) bekezdésének e) pontjában meghatározott újságírók tartoznak ide.) „k) nyugdíjasok;” (Megjegyzés: e kategória díjmentességben való részesüléséhez a vízumkérelmezőknek bizonyítékot kell benyújtaniuk nyugdíjas státuszuk igazolására.) „l) a tagállamok területére szállító, Ukrajnában nyilvántartásba vett nemzetközi teher- és személyszállító járművek vezetői; m) a tagállamok területére belépő nemzetközi vonatokon alkalmazott vonat-, hűtőkocsi- és mozdonyszemélyzet tagjai; n) 18 év alatti gyermekek és 21 év alatti eltartott gyermekek.” (Megjegyzés: e kategória díjmentességben való részesüléséhez a vízumkérelmezőknek bizonyítékot kell benyújtaniuk életkoruk igazolására; és ha 21 év alattiak, ezen felül az eltartottság igazolására is.) „o) a vallási közösségek képviselői; p) a tagállamok területén megrendezett nemzetközi kiállításokon, konferenciákon, tudományos tanácskozásokon, szemináriumokon vagy egyéb hasonló eseményeken részt vevő szakemberek; q) a nonprofit szervezetek által szervezett szemináriumok, konferenciák, sport-, kulturális vagy oktatási események 25 éves vagy annál fiatalabb résztvevői; r) a civil társadalmi szervezetek – beleértve a csereprogramok keretében történő – képzés, szemináriumokon, konferenciákon való részvétel céljából utazó képviselői; s) a – például az Európai Szomszédsági és Partnerségi Támogatási Eszköz (ENPI) keretében kialakított – határokon átnyúló hivatalos európai uniós együttműködési programok résztvevői. Az első albekezdés akkor is alkalmazandó, ha az utazás célja átutazás.” Ez utóbbi kizárólag akkor alkalmazandó, ha a harmadik országba történő utazás célja a 6. cikk (4) bekezdésének a)–s) pontjában felsorolt célok valamelyike, például ha átutazás szükséges egy szemináriumon való részvételhez, családtag meglátogatásához, civil társadalmi szervezetek csereprogramjában való részvételhez stb. a harmadik országban. A személyek fenti kategóriái a díj teljes összegének megfizetése alól mentesülnek. Ezen túlmenően a Vízumkódex 16. cikkének (6) bekezdése értelmében „egyedi esetekben a felszámítandó vízumdíj összege elengedhető vagy csökkenthető, ha ez az intézkedés kulturális, sporttal kapcsolatos, külpolitikai és fejlesztési politikai érdekeket vagy más alapvetően fontos közérdeket vagy humanitárius célokat szolgál”. Ugyanakkor ez a szabály nem alkalmazható a vízumkérelem feldolgozására vonatkozó 70 EUR vízumdíj alóli mentességre egyedi esetekben, amikor a vízumkérelmet és az igazoló dokumentumokat olyan vízumkérelmező nyújtotta be, akinek a lakóhelye ismerten távol van a tagállam diplomáciai vagy konzuli képviseletétől, és aki a megállapodás 6. cikkének (4) bekezdésében szereplő díjmentes kategóriák egyikébe tartozik. Azt is meg kell jegyezni, hogy a személyek díjmentes kategóriái továbbra is szolgáltatásidíj-kötelesek lehetnek olyan esetben, ha a tagállam külső szolgáltatóval folytat együttműködést. A megállapodás 6. cikkének (5) bekezdése leszögezi, hogy: „(5) Ha a tagállam a vízumkiadás céljából külső szolgáltatóval folytat együttműködést, a külső szolgáltató szolgáltatási díjat számíthat fel. E díjnak arányban kell állnia a külső szolgáltató részéről feladatai ellátása során felmerült költségekkel, és összege nem haladhatja meg a 30 EUR-t. Az érintett tagállamok fenntartják annak lehetőségét, hogy valamennyi kérelmező közvetlenül a konzulátusaikon nyújthassa be kérelmét. Amennyiben a vízumkérelem benyújtásához személyes megjelenés szükséges, erre főszabály szerint az időpontkérés időpontjától számított két héten belül sort kell keríteni.” Azon lehetőség fenntartása, hogy bármely kategóriába tartozó vízumkérelmezők külső szolgáltató igénybevétele helyett közvetlenül a konzulátuson is benyújthassák kérelmüket, arra utal, hogy a két eljárás tekintetében valódi választási lehetőségnek kell fennállnia. Még ha a közvetlen benyújtás feltételeit nem is kell oly módon megszervezni, hogy azok a külső szolgáltatón keresztüli benyújtás feltételeivel megegyezzenek vagy azokhoz hasonlóak legyenek, e feltételek nem lehetetleníthetik el a közvetlen benyújtást a gyakorlatban. Még ha az el is fogadható, hogy közvetlen benyújtás esetén az időpont-egyeztetés tekintetében eltérő legyen a várakozási idő, ez nem nyúlhat olyan hosszúra, ami a gyakorlatban már ellehetetleníti a közvetlen benyújtást. 2.1.2. A vízumkérelmek elbírásának határideje A megállapodás 7. cikke leszögezi, hogy: „(1) A tagállamok diplomáciai és konzuli képviseletei a vízumkérelem és a vízum kiadásához szükséges dokumentumok kézhezvételétől számított 10 naptári napon belül döntenek a vízumkérelemről. (2) A vízumkérelemmel kapcsolatos döntés meghozatalának időtartama egyéni esetekben 30 naptári napra is kiterjeszthető, különösen akkor, ha a kérelem további vizsgálatot tesz szükségessé. (3) A vízumkérelemmel kapcsolatos döntés meghozatalának időtartamát sürgős esetekben 2 vagy annál kevesebb munkanapra is csökkenthetik.” A vízumkérelemről főszabály szerint 10 naptári napon belül dönteni kell a hiánytalan vízumkérelem és az igazoló dokumentumok kézhezvételének napjától számítva. Ez az időszak legfeljebb 30 napra kiterjeszthető, ha további vizsgálódás szükséges, például a központi hatóságokkal való egyeztetés végett. Mindezen határidők kezdete a kérelem hiánytalanságához kötött, vagyis a vízumkérelem és az igazoló dokumentumok kézhezvételének napjától indul. Az olyan diplomáciai és konzuli képviseletek esetében, ahol időpont-egyeztetési rendszer van, az időpontkéréshez szükséges idő nem számít bele a feldolgozási időbe. Az időpont meghatározásakor figyelembe kell venni a vízumkérelmező által hivatkozott tényleges sürgősséget a 7. cikk (3) bekezdésének végrehajtására tekintettel. Főszabály szerint az időpontot az időpontkérés napjától számított két héten belül kell megadni (vö. a 6. cikk (5) bekezdése). Kivételes esetekben csúcsidőszakban hosszabb időszak is előfordulhat. A vegyes bizottság ezt a kérdés szorosan nyomon követi. A tagállamok törekednek annak biztosítására, hogy az ukrán hivatalos delegációk tagjainak kérésére a diplomáciai és konzuli képviseleteken történő kérelembenyújtási időpontokra a lehető leghamarabb – lehetőleg két munkanapon belül – sor kerüljön a sürgős esetekben, ha a meghívót későn küldték ki. A 7. cikk (3) bekezdésében szereplő vízumkérelemről szóló, csökkentett időtartam alatt meghozott döntést a konzuli tisztviselő hozza meg. 2.1.3. A vízum meghosszabbítása kivételes körülmények miatt A megállapodás 9. cikke leszögezi, hogy: „Ukrajna azon állampolgárai esetében, akik vis maior okokból nem tudják a vízumukban megállapított időn belül elhagyni a tagállamok területét, a fogadó állam által alkalmazott jogszabályokkal összhangban és a tartózkodási helyük szerinti államba történő visszatérésükhöz szükséges időszakra díjmentesen meghosszabbítják vízumaik érvényességét.” A vis maior – például kórházi kezelés előre nem látható okokból/hirtelen megbetegedés/baleset következtében – esetében a vízum meghosszabbításának lehetőségére nézve, ha a vízum birtokosának nincs lehetősége a tagállam területét elhagyni a vízumban feltüntetett időpontig, a Vízumkódex 33. cikkének (1) bekezdése alkalmazandó, amíg az a megállapodással összeegyeztethető (például a meghosszabbított vízumnak egységes vízumnak kell lennie, amely minden olyan schengeni tagállam területére belépésre jogosít, amelyre a vízum a kibocsátás idején érvényes volt). Ugyanakkor a megállapodás értelmében a vízum vis maior miatti meghosszabbítása ingyenes. 2.2. Az egyes vízumkérelmezői kategóriákra vonatkozó szabályok 2.2.1. Az utazás célját igazoló dokumentumok A személyeknek a 4. cikk (1) bekezdésében felsorolt valamennyi kategóriájára nézve (ideértve a nemzetközi teher- és személyszállító járművek vezetőit is) kizárólag a feltüntetett igazoló dokumentumok megléte szükséges az utazás céljára vonatkozóan. Az e kategóriákba tartozó kérelmezőktől nem kérhető be a tartózkodás céljára nézve más dokumentum. Ahogy az a 4. cikk (3) bekezdésében is szerepel, nem szükséges az utazás céljára nézve más igazolás, meghívó vagy jogosultság. Ha egyéni esetekben kétség merül fel az utazás valódi célját illetően, a vízumkérelmezőt (további) részletes elbeszélgetésre kell behívni a nagykövetségre/konzulátusra, ahol a kérelmező a látogatás valós céljával vagy visszatérési szándékával kapcsolatosan kikérdezhető (vö. a Vízumkódex 21. cikkének (8) bekezdése). Az ilyen egyéni esetekben a vízumkérelmező benyújthat további dokumentumokat vagy a konzuli tisztviselő kivételesen erre kérheti. A vegyes bizottság szorosan nyomon követi ezt a kérdést. A személyeknek a 4. cikkben nem említett kategóriáira vonatkozóan továbbra is a jelenlegi szabályok alkalmazandók az utazás célját igazoló dokumentumokra nézve. Ugyanez vonatkozik a 18 év alatti gyermekek utazásához való szülői hozzájárulásra vonatkozó dokumentumokra. A schengeni szabályok vagy a nemzeti jog vonatkozik továbbra is a jelen megállapodás rendelkezései által nem szabályozott kérdésekre, így például az úti okmányok elismerésére, az utazási egészségügyi biztosításra, a visszatérés biztosítékaira, valamint a megélhetéshez szükséges anyagi fedezet bizonyítására (vö. fent I.1.2.). A megállapodáshoz csatolt, „a rövid távú tartózkodásra jogosító vízumok kérelmezésekor benyújtandó dokumentumokról szóló európai uniós nyilatkozattal” összhangban „az Európai Unió a Vízumkódex 48. cikke (1) bekezdésének a) pontjának megfelelően harmonizált jegyzéket alakít ki a kérelmezők által benyújtandó támogató dokumentumokról annak érdekében, hogy Ukrajna vízumkérelmezőit elvben azonos támogató dokumentumok benyújtására kötelezzék”. A helyi schengeni együttműködésben tevékenykedő tagállami konzulátusokat arra hívják fel, hogy az ukrán vízumkérelmezőknek koherens és egységes alapvető információkat nyújtsanak, és a kérelmet fogadó tagállami konzulátustól függetlenül elvben azonos igazoló dokumentumok benyújtását kérjék. Főszabály szerint a 4. cikk (1) bekezdése szerinti eredeti kérelmet vagy bekért okmány igazolását a vízumkérelemmel egyidejűleg kell benyújtani. Ugyanakkor a konzulátus a kérelem vagy az okmány igazolásának faxmásolata vagy másolata birtokában is megkezdheti a vízumkérelem feldolgozását. Ugyanakkor a konzulátus első kérelem alkalmával kérheti az eredeti okmányt és kétség esetén egyedi esetekben is bekérheti ezt. Mivel a hatóságok alábbi listája néha a vonatkozó kérelem/igazolás aláírására jogosult személy nevét is tartalmazza, az ukrán hatóságoknak értesíteniük kell a helyi schengeni együttműködést, ha ezeket a személyeket mások váltják fel. 4. cikk – Az utazás célját igazoló dokumentumok „(1) Ukrajna állampolgárainak alábbi kategóriái esetében a következő dokumentumok elegendőek a másik fél területére történő beutazás céljának indokolásához: a) hivatalos küldöttségek azon tagjai esetében, akik Ukrajnához címzett hivatalos meghívást követően valamely tagállam területén értekezleteken, konzultációkon, tárgyalásokon vagy csereprogramokban, valamint kormányközi szervezetek által tartott eseményeken vesznek részt: – ukrán hatóság által küldött levél annak megerősítésére, hogy a kérelmező a fenti eseményeken történő részvétel céljából a másik fél területére utazó küldöttség tagja, valamint a hivatalos meghívó másolata;” Az illetékes hatóság által kibocsátott levélben fel kell tüntetni a kérelmező nevét, ami megerősíti, hogy az adott személy a hivatalos értekezlet céljából a másik fél területére utazó küldöttség tagja. A kérelmező nevét nem feltétlenül kell feltüntetni az értekezleten való részvételre szóló hivatalos meghívóban, de ez lehet a helyzet, ha a hivatalos meghívó adott személynek címzett. Ez a rendelkezés a hivatalos küldöttség minden tagjára vonatkozik, akármilyen útlevél (nem biometrikus szolgálati vagy hagyományos) birtokosai. „b) üzletemberek és üzleti szervezetek képviselői esetében: – a fogadó jogi személy vagy vállalat, illetve annak irodája vagy kirendeltsége, a tagállamok állami és helyi hatóságai, vagy a tagállamok területén rendezett kereskedelmi és ipari kiállítások, konferenciák és tudományos tanácskozások szervezőbizottságai által küldött írásbeli kérelem;” „c) a tagállamok területére szállító, Ukrajnában nyilvántartásba vett nemzetközi teher- és személyszállító járművek vezetői esetében: – Ukrajna nemzetközi közúti közlekedést biztosító fuvarozóinak nemzeti szövetsége által küldött írásbeli kérelem az utazások céljának, időtartamának, úti céljának (úti céljainak) és gyakoriságának feltüntetésével;” A nemzetközi közúti áruszállításért felelős hatóságok, amelyek felelősek az Ukrajnában nyilvántartásba vett, a tagállamok területére szállító teher- és személyszállító járművek vezetői esetében az utazások céljának, időtartamának, úti céljának (úti céljainak) és gyakoriságának feltüntetéséért, a következők: Ukrán Nemzetközi Áruszállítók Szövetsége (AsMAP/„АсМАП”) Az AsMAP levelezési címe: 11, Shorsa str. Kijev, 03150, Ukrajna A kérelmek aláírására jogosult tisztviselők: Kostiuchenko Leonid – az ukrán AsMAP elnöke; Dokil’Leonid – az ukrán AsMAP alelnöke; Kuchynskiy Yurii – az ukrán AsMAP alelnöke. „Nemzetközi Árufuvarozói Szolgáltatások” állami vállalat (SE „SIRC”) Az SE „SIRC” levelezési címe: 57, av. Nauka Kijev, 03083, Ukrajna Tel.: +38 044 524 21 01 Fax: +38 044 524 00 70 A kérelmek aláírására jogosult tisztviselők: Tkachenko Anatolij – az SE „SIRC” igazgatója; Neronov Oleksandr – SE „SIRC” első igazgatóhelyettese. Ukrán Közúti Fuvarozói és Logisztikai Szakszervezet Az Ukrán Közúti Fuvarozói és Logisztikai Szakszervezet levelezési címe: 28, Predslavinska str. Kijev, 03150, Ukrajna Tel./fax: +38 044 528 71 30 / +38 044 528 71 46 / +38 044 529 44 40 A kérelmek aláírására jogosult tisztviselő: Lypovskiy Vitalij – a szakszervezet elnöke Gépjármű-fuvarozók Fuvarozók Összukrán Szövetsége (AAAC, Всеукраїнська асоціація автомобільних перевізників) Az AAAC levelezési címe: 139, Velyka Vasylkivska str. Kijev, 03150, Ukrajna Tel./fax: +38 044 538 75 05, +38 044 529 25 21 A kérelmek aláírására jogosult tisztviselők: Reva Vitalii (Віталій Рева) – az AAAC elnöke Glavatskyi Petro (Петро Главатський) – az AAAC alelnöke e-mail: vaap@i.com.ua4. Gépjármű-fuvarozók Fuvarozók Összukrán Szövetsége (AAAC, Всеукраїнська асоціація автомобільних перевізників) Az AAAC levelezési címe: 3, Rayisy Okipnoyi str. Kijev, 02002, Ukrajna Tel./fax: +38 044517 44 31, +38 044 516 47 26 A kérelmek aláírására jogosult tisztviselők: Vakulenko Volodymyr (Вакуленко Володимир Михайлович) – az AAAC alelnöke 5. Az „Ukrinteravtoservice” ukrán állami vállalat (Українське державне підприємство по обслуговуванню іноземних та вітчизняних автотранспортних засобів «Укрінтеравтосервіс») Az „Ukrinteravtoservice” ukrán állami vállalat levelezési címe: 57, av. Nauky Kijev, 03083, Ukrajna A kérelmek aláírására jogosult tisztviselők: Dobrohod Serhii (Доброход Сергій Олександрович) – az „Ukrinteravtoservice” ukrán állami vállalat igazgatója (telefon: +38 044 524 09 99; mobil: +38 050 463 89 32); Kubalska Svitlana (Кубальська Світлана Сергіївна) – az „Ukrinteravtoservice” ukrán állami vállalat igazgatóhelyettese (telefon: +38 044 524 09 99; mobil: +38 050 550 82 62); A vízumkérelmezők e kategóriájával kapcsolatosan fennálló jelenlegi problémákat figyelembe véve a vegyes bizottság szorosan figyelemmel követi e rendelkezés végrehajtását. „d) a tagállamok területére belépő nemzetközi vonatokon alkalmazott vonat-, hűtőkocsi- és mozdonyszemélyzet tagjai esetében: – Ukrajna illetékes vasúti társasága által küldött írásbeli kérelem az utazások céljának, időtartamának és gyakoriságának feltüntetésével;” Az ukrán vasúti fuvarozás területén az illetékes hatóság az Ukrán Vasúti Fuvarozás Állami Felügyelete („Ukrzaliznytsia”/„Укрзалізниця”). Az „Ukrzaliznytsia” levelezési címe: 5-7 Tverskaya str. Kijev, 03680, Ukrajna Az „Ukrzaliznytsia” vezetésében a felelősségi körök elosztásának megfelelően a tagállamok területére belépő nemzetközi vonatokon alkalmazott vonat-, hűtőkocsi- és mozdonyszemélyzet tagjaira vonatkozóan az utazások céljának, időtartamának és gyakoriságának feltüntetéséért felelős hatóságok a következők: Bolobolin Serhii (Болоболін Сергій Петрович) – az Ukrzaliznytsia főigazgatója (telefon: +38 044 465 00 10); Serhiyenko Mykola (Сергієнко Микола Іванович) – az Ukrzaliznytsia főigazgató-helyettese (telefon: +38 044 465 00 01); Zhurakivskyy Vitaliy (Жураківський Віталій Олександрович) – az Ukrzaliznytsia főigazgató-helyettese (telefon: +38 044 465 00 41); Slipchenko Oleksiy (Сліпченко Олексій Леонтійович) – az Ukrzaliznytsia második főigazgató-helyettese (telefon: +38 044 465 00 14); Naumenko Petro (Науменко Петро Петрович) –az Ukrzaliznytsia második főigazgató-helyettese (telefon: +38 044 465 00 12); Chekalov Pavlo (Чекалов Павло Леонтійович) – az Ukrzaliznytsia második főigazgató-helyettese (telefon: +38 044 465 00 13); Matviiv Igor – az Ukrzaliznytsia nemzetközi kapcsolatok főosztályának vezetője (telefon: +38 044 465 04 25). „e) újságírók és az őket szakmai minőségben kísérő technikai személyzet esetében: – szakmai szervezet vagy a kérelmező munkáltatója által kiállított igazolás vagy egyéb dokumentum, amely igazolja, hogy az érintett személy szakképzett újságíró, valamint tartalmazza, hogy az utazás célja újságírói munka folytatása, vagy igazolja, hogy az érintett személy az újságírót szakmai minőségben kísérő technikai személyzet tagja;” A szabadúszó újságírók nem tartoznak ebbe a kategóriába. A szakmai szervezet vagy a kérelmező munkáltatója által kiállított igazolást vagy egyéb dokumentumot, amely igazolja, hogy az érintett személy szakképzett újságíró, valamint tartalmazza, hogy az utazás célja újságírói munka folytatása, vagy igazolja, hogy az érintett személy az újságírót szakmai minőségben kísérő technikai személyzet tagja, be kell mutatni. Az illetékes ukrán szakmai szervezetek, amelyek igazolhatják, hogy az érintett személy szakképzett újságíró, a következők: 1. Ukrán Újságírók Nemzeti Szakszervezete (NUJU) („Національна спілка журналістів України”, НСЖУ). A NUJU bocsátja ki a szakképzett tömegtájékoztatási alkalmazottak számára a nemzeti újságírói igazolványt és a Nemzetközi Újságíró-szövetség szabványos mintája alapján a nemzetközi sajtóigazolványokat. A NUJU levelezési címe: 27-a Khreschatyk str. Kijev, 01001, Ukrajna A NUJU részéről felhatalmazással bíró személy: Nalyvaiko Oleg Igorovych (Наливайко Олег Ігорович) – A NUJU vezetője Tel./Fax: +38 044 234 20 96; +38 044 234 49 60; +38 044 234 52 09 e-mail: spilka@nsju.org; admin@nsju.org. 2. Ukrán Független Médiaszakszervezet (IMUU) Незалежна медіа-профспілка України. Levelezési cím: 25. sz. iroda, 27 – A, Khreshchatyk Str., Kijev, 01001, Ukrajna A felhatalmazott személyek: Lukanov Yurii (Луканов Юрій Вадимович)– Az IMUU vezetője Vynnychuk Oksana (Оксана Винничук) – Az IMUU főtitkára Tel.: + 38 050 356 57 58 e-mail: secretar@profspilka.org.ua „f) tudományos, kulturális és művészeti tevékenységekben – beleértve az egyetemi és egyéb csereprogramokat is – részt vevő személyek esetében: – a fogadó szervezet írásbeli kérelme az említett tevékenységeken történő részvétel céljából;” „g) tanulmányok vagy képzés céljából – beleértve csereprogramok, valamint egyéb iskolával kapcsolatos tevékenységek keretében – utazó tanulók, diákok, posztgraduális hallgatók és kísérőtanárok esetében: – írásbeli kérelem vagy a fogadó egyetemre, főiskolára, illetve iskolába történő beiratkozás igazolása vagy diákigazolványok vagy az elvégzendő kurzusok igazolása;” Csak akkor fogadható el diákigazolvány az utazás célját igazoló dokumentumként, ha az a fogadó egyetem, akadémia vagy iskola állította ki, ahol a tanulmányokra vagy oktatási képzésre sor fog kerülni. „h) nemzetközi sportesemények résztvevői és az őket szakmai minőségben kísérő személyek esetében: – a fogadó szervezet írásbeli kérelme: a tagállamok illetékes hatóságai, nemzeti sportszövetségei és Nemzeti Olimpiai Bizottsága;” A nemzetközi sportesemények esetében a kísérő személyek az érintett sportolókat szakmai minőségben kísérő személyekre korlátozódik: edzők, masszőrök, menedzser, orvosi stáb és a sportklub vezetője. A szurkolók nem számítanak kísérő személyeknek. „i) testvérvárosok vagy más települési önkormányzatok által szervezett hivatalos csereprogramok résztvevői: az említett városok vagy egyéb települések közigazgatási vezetőjének/polgármesterének írásbeli kérelme;” A város vagy más önkormányzati egység önkormányzati vezetője / polgármestere, aki az írásos kérelem kibocsátására jogosult, a csereprogram helyszínét biztosító fogadó város vagy önkormányzat önkormányzati vezetője / polgármestere. Ez a kategória csak a hivatalos csereprogramokat fedi le. „j) olyan közeli hozzátartozók – házastársak, gyermekek (beleértve az örökbefogadottakat is), szülők (beleértve a gyámokat is), nagyszülők és unokák – esetében, akik Ukrajnának a tagállamok területén jogszerűen tartózkodó állampolgárait vagy pedig az Európai Uniónak az állampolgárságuk szerinti tagállam területén tartózkodó polgárait látogatják meg: – a fogadó személy írásbeli kérelme;” Ez a bekezdés szabályozza az ukrán közeli hozzátartozók tagállamokba történő utazásait a jogszerűen a tagállamok területén lakó ukrán állampolgárok vagy az Európai Unió azon polgárainak meglátogatása céljából, akik a saját tagállamuk területén élnek. A meghívó személy aláírásának eredetiségét a lakóhely szerinti ország nemzeti jogalkotásának megfelelően az illetékes hatóságnak kell igazolnia. Szintén igazolni kell a meghívó személy jogszerű tartózkodását és a családi köteléket; például a fogadó személy írásbeli kérelme mellett a státuszát igazoló okmányok – például a tartózkodási engedély –, valamint a családi kapcsolatot igazoló okmányok másolatának benyújtásával. Ez a rendelkezés vonatkozik a diplomáciai és konzuli képviseleteken dolgozó alkalmazottak rokonaira is, akik a tagállamok területére 90 napot meg nem haladó családi látogatás céljából utaznak, a jogszerű tartózkodás és a családi kötelék igazolásának szükségességét kivéve. A megállapodáshoz csatolt, a családtagokra vonatkozó könnyítésekről szóló európai uniós nyilatkozattal összhangban, „Annak érdekében, hogy megkönnyítsék azon személyek mozgását, akiket családi kötelék fűz Ukrajnának a tagállamok területén jogszerűen tartózkodó állampolgáraihoz, vagy pedig az Európai Uniónak az állampolgárságuk szerinti tagállam területén tartózkodó polgáraihoz (különös tekintettel a testvérekre és azok gyermekeire), az Európai Unió felkéri a tagállamok konzuli hivatalait, hogy teljes mértékben használják ki a személyek ezen kategóriái esetében a Vízumkódex által a vízumok kiadásának megkönnyítésére irányulóan biztosított lehetőségeket, ideértve különösen a kérelmezőktől megkövetelt igazoló dokumentumok egyszerűsítését, a feldolgozási díjak alóli mentességet és adott esetben a többszöri belépésre jogosító vízumok kiadását.” „k) temetésre utazó hozzátartozók esetében: – a halál tényét megerősítő hivatalos dokumentum, valamint a kérelmező és az elhunyt közötti családi, illetve egyéb kapcsolat igazolása;” A megállapodás nem határozza meg, hogy mely ország hatóságainak kell kibocsátania a fenti hivatalos dokumentumot: azon országnak, ahol a temetésre sor kerül majd vagy a temetési szertartásra utazó személy tartózkodási helye szerinti országnak. Elfogadható, hogy mindkét ország illetékes hatóságai kiadhatnak ilyen hivatalos dokumentumot. A halál tényét, valamint a kérelmező és az elhunyt közötti családi, illetve egyéb kapcsolatot megerősítő hivatalos dokumentumot (például születési és/vagy házassági anyakönyvi kivonatot) be kell mutatni. „l) katonai és polgári temetőket látogató személyek esetében: – a sírhely létezését és megőrzését, valamint a kérelmező és az elhunyt közötti családi, illetve egyéb kapcsolatot megerősítő hivatalos dokumentum;” A megállapodás nem határozza meg, hogy a fenti hivatalos dokumentumot mely hatóságoknak kell kibocsátani: azon országnak, ahol a sírhely található vagy a sírhelyet látogatni szándékozó személy tartózkodási helye szerinti országnak. Elfogadható, hogy mindkét ország illetékes hatóságai kiadhatnak ilyen hivatalos dokumentumot. A sírhely létezését és megőrzését, valamint a kérelmező és az elhunyt közötti családi, illetve egyéb kapcsolatot megerősítő hivatalos dokumentumot be kell mutatni. A megállapodáshoz csatolt nyilatkozattal összhangban főszabály szerint a katonai és polgári temetőket látogató személyek részére a rövid távú tartózkodásra jogosító vízumokat legfeljebb 14 napos időszakra kell kibocsátani. „m) orvosi indokokból utazó személyek és szükség esetén az őket kísérő személyek esetében: – az egészségügyi intézmény hivatalos dokumentuma, amely megerősíti az adott intézményben való egészségügyi ellátás szükségességét, a kísérő személyek szükségességét, valamint az egészségügyi ellátás kifizetéséhez szükséges anyagi fedezet bizonyítása;” Az egészségügyi intézmény hivatalos dokumentuma, amely megerősíti az adott intézményben való egészségügyi ellátás szükségességét, valamint az egészségügyi ellátás kifizetéséhez szükséges anyagi fedezet bizonyítása, amelyet be kell csatolni, egyidejűleg a kíséret szükségességét is meg kell, hogy erősítse. „n) civil társadalmi szervezeteknek – beleértve csereprogramok keretében történő – képzés, szemináriumok, konferenciák céljából utazó képviselői esetében: — a fogadó szervezet írásbeli kérelme, annak igazolása, hogy a személy a civil társadalmi szervezetet képviseli, valamint a nemzeti jogszabályokkal összhangban a hatóság által kiállított, az említett szervezet megfelelő nyilvántartásba való bejegyzését igazoló tanúsítvány;” A civil társadalmi szervezet ukrajnai nyilvántartásba való bejegyzését igazoló tanúsítvány az ukrán állami nyilvántartó szolgálat által az egyesületek nyilvántartásából származó információval együtt kibocsátott levél. „o) a tagállamok területén megrendezett nemzetközi kiállításokon, konferenciákon, tudományos tanácskozásokon, szemináriumokon vagy egyéb hasonló eseményeken részt vevő szakemberek esetében: — a fogadó szervezet írásbeli kérelme, amely megerősíti az érintett személynek az eseményen való részvételét; p) vallási közösségek képviselői esetében; — Ukrajnában nyilvántartott vallási közösség által küldött írásbeli kérelem az utazások céljának, időtartamának és gyakoriságának feltüntetésével;” A vallási közösség Ukrajnában való nyilvántartását igazoló dokumentum a jogi személyek és egyéni vállalkozók egyesített állami nyilvántartásából származó kivonat, amely arra vonatkozó információt tartalmaz, hogy a jogi személy szervezeti és jogi formája vallási közösség. „q) a – például az Európai Szomszédsági és Partnerségi Támogatási Eszköz (ENPI) keretében kialakított – határokon átnyúló hivatalos európai uniós együttműködési programok résztvevői esetében; — a fogadó szervezet írásbeli kérelme.” Fontos megjegyzés: A megállapodás nem teremt új felelősségi szabályokat az írásbeli kérelmeket kibocsátó természetes vagy jogi személyek vonatkozásában. Az ilyen kérelmek hamis kibocsátásának eseteire a vonatkozó uniós/nemzeti jog alkalmazandó. 2.2.2. Többszöri belépésre jogosító vízumok kiadása Abban az esetben, ha a vízumkérelmezőnek gyakran vagy rendszeresen kell a tagállamok területére utaznia, több tartózkodásra kell rövid távú tartózkodásra jogosító vízumokat kibocsátani, feltéve, hogy e látogatások teljes időtartama nem haladja meg a 90 napot egy 180 napos időszakon belül. A megállapodás 5. cikke leszögezi, hogy: „(1) A tagállamok diplomáciai és konzuli képviseletei legfeljebb öt évig érvényes, többszöri belépésre jogosító vízumot adnak ki a személyek alábbi kategóriái részére: a) a nemzeti kormány vagy regionális önkormányzatok tagjai, parlamenti képviselők, az alkotmánybíróság vagy legfelsőbb bíróság tagjai, a nemzeti és területi ügyészek és helyetteseik, amennyiben e megállapodás alapján nem mentesülnek a vízumkötelezettség alól, feladataik ellátásához; b) hivatalos küldöttségek olyan állandó tagjai, akik Ukrajnához címzett hivatalos meghívást követően a tagállamok területén értekezleteken, konzultációkon, tárgyalásokon vagy csereprogramokban, valamint kormányközi szervezetek által tartott eseményeken vesznek rendszeresen részt; c) azon házastársak, 21. életévüket még be nem töltött vagy eltartott gyermekek (beleértve az örökbefogadottakat is) és szülők (beleértve a gyámokat is), akik Ukrajnának a tagállamok területén jogszerűen tartózkodó állampolgárait vagy pedig az Európai Uniónak az állampolgárságuk szerinti tagállam területén tartózkodó polgárait látogatják meg; d) üzletemberek vagy üzleti szervezetek képviselői, akik rendszeresen utaznak a tagállamokba; e) újságírók és az őket szakmai minőségben kísérő technikai személyzet. Az első albekezdéstől eltérve, amennyiben a gyakori vagy rendszeres utazás igénye vagy szándéka nyilvánvalóan rövidebb időre korlátozódik, a többszöri belépésre jogosító vízum érvényességi idejét erre az időtartamra kell korlátozni, különösen akkor, ha – az a) pontban említett személyek esetében a hivatali idő, – a b) pontban említett személyek esetében a hivatalos küldöttségben való állandó tagsági jogviszonyuk érvényességének időtartama, – a c) pontban említett személyek esetében Ukrajnának az Európai Unióban jogszerűen tartózkodó állampolgárai tartózkodási engedélye érvényességének időtartama, – a d) pontban említett személyek esetében az üzleti szervezet képviseletére vonatkozó megbízásuknak vagy a munkaszerződés érvényességének időtartama, – az e) pontban említett személyek esetében a munkaszerződés időtartama öt évnél rövidebb.” A személyek e kategóriáira nézve – szakmai státuszukat vagy egy, a tagállamok területén jogszerűen tartózkodó ukrán állampolgárral vagy az állampolgársága szerinti tagállam területén tartózkodó uniós polgárral való családi kapcsolatukat figyelembe véve – indokolt főszabály szerint egy ötéves érvényességgel bíró, többszöri belépésre jogosító vízumot kibocsátani. A korábbi megállapodás szerinti „legfeljebb öt évig érvényes” kifejezés mérlegelési jogkört biztosított a konzulátusoknak a vízum érvényességének időtartamáról való döntést illetően, mivel csak az érvényesség maximális időtartamát szabta meg. A módosított megállapodás értelmében ez a mérlegelési jogkör az új megfogalmazással („öt évig érvényes”) megszűnt, ennek értelmében ha a kérelmező az 5. cikk (1) bekezdésében foglalt minden előírásnak megfelel, a többszöri belépésre jogosító vízum érvényességi idejének 5 évnek kell lennie. Az 5. cikk (1) bekezdésének a) pontja alá eső személyeknek igazolniuk kell szakmai státuszuk és mandátumuk időtartamát. Ez a rendelkezés nem vonatkozik az 5. cikk (1) bekezdésének a) pontja alá eső személyekre, ha a megállapodás értelmében mentesek a vízumkövetelmény alól, azaz diplomata- vagy biometrikus szolgálati útlevél birtokosai. Az 5. cikk (1) bekezdésének b) pontja alá eső személyeknek bizonyítékot kell szolgáltatni a delegáció tagjakénti állandó státuszukra, valamint annak szükségességére nézve, hogy rendszeresen részt vegyenek az értekezleteken, megbeszéléseken, tárgyalásokon vagy csereprogramokban. Az 5. cikk (1) bekezdésének c) pontja alá eső személyeknek bizonyítékot kell bemutatni a meghívó személy jogszerű tartózkodásáról (vö. fentebb II.2.2.1). Az 5. cikk (1) bekezdésének d) és e) pontja alá eső személyeknekbizonyítékot kell bemutatni a szakmai státuszukra és a tevékenységük időtartamára nézve. „(2) A tagállamok diplomáciai és konzuli képviseletei legfeljebb egy évig érvényes, többszöri belépésre jogosító vízumot állítanak ki a személyek alábbi kategóriái részére, feltéve, hogy a megelőző egy évben legalább egy vízumot szereztek és azt a meglátogatott államba történő belépésre, illetve ott-tartózkodásra vonatkozó jogszabályokkal összhangban használták fel: a) a tagállamok területére szállító, Ukrajnában nyilvántartásba vett nemzetközi teher- és személyszállító járművek vezetői; b) a tagállamok területére belépő nemzetközi vonatokon alkalmazott vonat-, hűtőkocsi- és mozdonyszemélyzet tagjai; c) tudományos, kulturális és művészeti tevékenységekben – beleértve egyetemi és egyéb csereprogramokat is – részt vevő személyek, akik rendszeresen utaznak a tagállamokba; d) nemzetközi sportesemények résztvevői és az őket szakmai minőségben kísérő személyek; e) testvérvárosok vagy más települési önkormányzatok által szervezett hivatalos csereprogramok résztvevői; f) a civil társadalmi szervezeteknek képzés, szemináriumok, konferenciák céljából – beleértve csereprogramok keretében – a tagállamokba rendszeresen utazó képviselői; g) a – például az Európai Szomszédsági és Partnerségi Támogatási Eszköz (ENPI) keretében kialakított – határokon átnyúló hivatalos európai uniós együttműködési programok résztvevői; h) tanulmányok vagy képzés céljából – beleértve csereprogramok keretében történő utazást is – rendszeresen utazó diákok és posztgraduális hallgatók; i) vallási közösségek képviselői; j) a tagállamok területén megrendezett nemzetközi kiállításokon, konferenciákon, tudományos tanácskozásokon, szemináriumokon vagy egyéb hasonló eseményeken részt vevő szakemberek; k) orvosi okokból rendszeresen utazó személyek és szükség esetén az őket kísérő személyek. Az első albekezdéstől eltérve, amennyiben a gyakori vagy rendszeres utazás igénye vagy szándéka nyilvánvalóan rövidebb időre korlátozódik, a többszöri belépésre jogosító vízum érvényességi idejét erre az időtartamra kell korlátozni.” A korábbi megállapodás szerinti „legfeljebb egy évig érvényes” kifejezés mérlegelési jogkört biztosított a konzulátusoknak a vízum érvényességének időtartamáról való döntést illetően, mivel csak az érvényesség maximális időtartamát szabta meg. A módosított megállapodás értelmében ez a mérlegelési jogkör az új megfogalmazással („egy évig érvényesség”) megszűnt, ennek értelmében ha a kérelmező az 5. cikk (2) bekezdésében foglalt minden előírásnak megfelel, a többszöri belépésre jogosító vízum érvényességi idejének egy évnek kell lennie. Az egy évig érvényes többszöri belépésre jogosító vízumokat akkor kell kibocsátani a fent említett kategóriák számára, ha az előző évben (12 hónapban) a vízumkérelmező legalább egy schengeni vízumot szerzett és a meglátogatott tagállam(ok) belépésre és tartózkodásra vonatkozó jogszabályaival összhangban használta azt (például nem tartózkodott a megengedett időtartamot meghaladóan) és ha indokolt a többszöri belépésre jogosító vízum igénylése. Az előző évben szerzett schengeni vízumot kibocsátó tagállam különbözhet attól a tagállamtól, ahol a kérelmező az új vízumot kérelmezi. Olyan esetekben, amikor nem indokolt az egy évig érvényes vízum kibocsátása (például ha a csereprogram időtartama egy évnél rövidebb vagy ha az érintett személynek nem kell egy teljes évig gyakran vagy rendszeresen utaznia), a vízum érvényessége egy évnél rövidebb lesz, feltéve, ha a vízum kibocsátásának további követelményei teljesülnek. „(3) A tagállamok diplomáciai és konzuli képviseletei legalább kettő és legfeljebb öt évig érvényes többszöri belépésre jogosító vízumot adnak ki a személyek e cikk (2) bekezdésében említett kategóriái részére, feltéve hogy azok a megelőző két évben a meglátogatott államba történő belépésre, illetve ott-tartózkodásra vonatkozó jogszabályokkal összhangban használták fel az egyéves időtartamú, többszöri belépésre jogosító vízumot, kivéve, ha a gyakori vagy rendszeres utazás igénye vagy szándéka nyilvánvalóan rövidebb időre korlátozódik, amely utóbbi esetben a többszöri belépésre jogosító vízum érvényességi idejét erre az időtartamra kell korlátozni. (4) Az e cikk (1)–(3) bekezdésében említett személyek tagállamok területén történő tartózkodásának teljes időtartama nem haladhatja meg 180 napos időszakonként a 90 napot.” Az 5. cikk (2) bekezdésében említett kategóriák számára legalább kettő és legfeljebb öt évig érvényes, többszöri belépésre jogosító vízumot lehet kiadni, feltéve, hogy az érintett személyek a megelőző két évben a meglátogatott tagállam(ok)ba történő belépésre, illetve ott-tartózkodásra vonatkozó jogszabályokkal összhangban használták fel az egyéves időtartamú, többszöri belépésre jogosító schengeni vízumot, és a gyakori vagy rendszeres utazás igénye nem korlátozódik nyilvánvalóan rövidebb időre. Meg kell jegyezni, hogy a 2–5 évig terjedő érvényességű vízumot csak akkor lehet kibocsátani, ha a vízumkérelmező két egy évig – és nem rövidebb ideig – érvényes vízum birtokosa volt a megelőző két évben, és ezeket a vízumokat a meglátogatott tagállam(ok)ba történő belépésre, illetve ott-tartózkodásra vonatkozó jogszabályokkal összhangban használta fel. A diplomáciai és konzuli képviseletek minden egyes vízumkérelem értékelése alapján dönthetnek e vízumok érvényességi idejéről (2 és 5 év között). Az 5. cikk (2) bekezdésében szereplő kritérium meghatározását illetően: „feltéve, hogy... a többszöri belépésre jogosító vízum iránti kérelmüket megindokolják”, és az 5. cikk (3) bekezdése: „feltéve, hogy... a többszöri belépésre jogosító vízum kérelmének okai még mindig fennállnak”, a Vízumkódex 24. cikke (2) bekezdésének a) pontja alkalmazandó az ilyen típusú vízumok kibocsátására, vagyis az érintett személynek gyakran kell egy vagy több tagállamba utaznia, például üzleti okokból. Nem áll fenn kötelezettség a többszöri belépésre jogosító vízum kibocsátására, ha a kérelmező nem használta ki az előző vízumot. Mindazonáltal az ilyen vízum kibocsátható, ha az előző vízum kihasználatlanságának oka a kérelmező akaratától független (például teherautó vezetője betegség miatt hosszú ideig nem dolgozott). Vö. II.2.2.1. az 5. cikkben említett kategóriák számára többszöri belépésre jogosító vízum kibocsátásához szükséges, az utazás célját igazoló okmányok tekintetében. 2.2.3. A diplomata- és szolgálati útlevelek birtokosai A megállapodás 10. cikke leszögezi, hogy: „(1) Ukrajna érvényes diplomata-útlevéllel rendelkező állampolgárai vízum nélkül léphetnek be, hagyhatják el, vagy utazhatnak át a tagállamok területén. (2) Ukrajna érvényes biometrikus szolgálati útlevéllel rendelkező állampolgárai vízum nélkül léphetnek be, hagyhatják el, vagy utazhatnak át a tagállamok területén. (3) Az e cikk (1) és (2) bekezdésében említett személyek 180 napos időszakonként 90 napot meg nem haladó ideig tartózkodhatnak a tagállamok területén.” A meglévő kétoldalú egyezmények vagy intézkedések, amelyek a nem biometrikus szolgálati útlevelek birtokosainak biztosítanak vízummentességet, továbbra is alkalmazandók, ha nem mondták fel vagy függesztették fel ezeket (vö. fent az 1.6. pont). A diplomaták tagállamokba történő kiküldetését a megállapodás nem szabályozza. A szokásos akkreditációs eljárás alkalmazandó. III. STATISZTIKA Annak érdekében, hogy megállapodás által létrehozott vegyes bizottság hatékonyan nyomon tudja követni a megállapodást, a tagállamok diplomáciai és konzuli képviseletei félévente kötelesek statisztikát küldeni a Bizottságnak, különösen – amennyiben lehetséges és havi bontásban – a következőkről: a megállapodás által lefedett különböző kategóriák részére kibocsátott vízumok típusai; a megállapodás által lefedett különböző kategóriák elutasított vízumkérelmeinek száma; a személyek kategóriái szerint a személyes elbeszélgetésre behívott kérelmezők százalékos aránya; az ukrán állampolgárok részére kibocsátott ötéves, többszöri belépésre jogosító vízumok (országonként); a megállapodás által lefedett különböző kategóriák részére ingyenesen kibocsátott vízumok százalékos aránya.